A tgi appartegna l'uvestg?

Da Gisula Tscharner

"Noss uvestg da Cuira...", "nossa baselgia,...", "noss uvestgieu,...", "noss meritaivel e bainvulent uvestg Wolfgang Haas,..." ed uschè vinavant. Meritaivel u betg, bainvulent u betg, quai nun è il tema da questa glossa. Da patratgar dat la furma possessiva: noss, nossa, noss ed anc ina gia noss. Quest pronom possessiv dovra Peter Coray da Rueun en in cuntin en ses artitgel "Noss uestgs ein turnai da Ruma" (Quot. dals 16 da sett.) per l'uvestg, per chaussas da religiun insumma. I nun è l'emprima giada che Peter Coray expona sias intimitads ecclesiasticas (noss e mo noss) en La Quotidiana,...en La Quotidiana betg, en nossa Quotidiana... La Quotidiana n'appartegna betg a Dunna Tscharner e betg a Signur Coray, er sche nus scrivain omadus en ella. Cun la noziun "nossa" excludess jau p. ex. persunas che nun abuneschan la gasetta, ma che la legian casualmain, la chattond sin la maisa radunda. In fegl public u ch'appartegna a tuts u che n'appartegna a nagin.
A tgi appartegn ussa l'uvestg da Cuira? Als abitants da Rueun? A la populaziun catolica da la Surselva? A tut ils catolics da l'uvestgieu Cuira? – En parantesa: manegiads èn adina mo ils umens catolics; che las dunnas na san cuntanscher la medema valur ch'ils umens, ha Peter Coray gia confessà en auters artitgels; tem'el las dunnas? U tem'el da leger ils evangelis da la Bibla? La Bibla, betg nossa Bibla – parantesa serrada. Forsa crai "noss" cartent da Rueun che l'uvestg saja il possess exclusiv da la baselgia catolica. Sche quai fiss vairamain uschia, lura savess el er scriver in'autra gia "voss uvestg" u "l'uvestg", per evitar l'impressiun d'in possess privat e quasi intim. Alura avess jau sco teologa cristiana almain era la pussaivladad d'appreziar la funcziun sontga-universala da quest uffizi. Sche l'uvestg è ina persuna benedida, sco Peter Coray scriva, lura è el benedì per tuts e tuttas (benedì è benedì), e na mo per in ravugl dad umens e spirituals catolics e per inqualas paupras dunnettas catolicas nun spiritualas.
Sun jau arroganta, sch'jau gughegel da m'integrar sco nun catolica en l'uvestgieu! Ubain: hai jau legì la fallada Bibla? En quella ch'jau hai emprendì da conuscher ha Jesus vulì engaschar e spiritualisar tut ils carstgauns, el na vuleva definir ina cuminanza cun glieud entaifer ed ordaifer, el na vuleva insumma betg fundar ina baselgia, segiramain betg fundar baselgias differentas che ston sa cunfinar e sa cumbatter vicendaivlamain e che san posseder in agen uvestg....
La Svizra, betg nossa Svizra. Il stadi n'è betg il possess d'in pèr patriots e patriotas; el exista ed ha ina funcziun publica benedida, senz'appartegnair. L'uvestg, betg noss uvestg. El exista, ha (avess) ina funcziun publica benedida, senz'appartegnair.